
ДОКЛАДНА  ЗАПИСКА
 
ОТ ДИМИТЪР НИКОЛОВ - КМЕТ НА ОБЩИНА БУРГАС
 
Относно:  Приемане на програма за прозрачност и антикорупционни мерки на Община Бургас 2023-2028

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

	Международният републикански институт (International Republican Institute/IRI) изпълнява програма с фокус прозрачност, ефективност и отчетност на управлението на общинско ниво с цел превенция и противодействие на корупцията, съвместно с 10-десет български общини.
	Международният републикански институт (International Republican Institute/IRI) е международна организация с нестопанска цел, непартийна и независима, посветена на насърчаването на свободата и демокрацията в целия свят. От 1983 г. IRI работи в подкрепа на демократичните идеали, изпълнявайки редица международни програми за укрепване на свободата, демократичното управление и институции, върховенството на закона и участието на гражданското общество в световен мащаб.
	От българска страна участват селектирани от IRI общини - Благоевград, Бургас, Враца, Велико Търново, Кърджали, Перник, Разград, Русе, София, Стара Загора.
	В изпълнение на своята програма IRI организира и проведе изследване и оценка на местната рамка за превенция и противодействие на корупцията в десетте общини чрез интервюта на заинтересовани страни според методологията на IRI за оценка на уязвимостта към корупция (Vulnerabilities to Corruption Assessment - VCA). През месец юли в София се проведе национална конференция с представителите на IRI, на десетте общини и партньори от други държави-членки на ЕС на тема превенция и противодействие на корупцията на общинско ниво и беше подписан Пакт за превенция и противодействие на корупцията на общинско ниво. IRI организира работни групи в десетте общини, за да разработи програми с идеи за реформи за справяне с констатираните предизвикателства в изследването и оценката на местната рамка за превенция и противодействие на корупцията, като за община Бургас бяха определени по двама представители на общинската администрация, двама общински съветника и двама представители на неправителствения сектор – сдружение „Делфи“ и фондация „Виа Понтика“. 
	След проведени множество срещи – присъствени и онлайн, представителите на IRI и работната група постигнаха съгласие и изработиха  програма за прозрачност и антикорупционни мерки на Община Бургас 2023-2028г.
В нея се предвиждат следните мерки:
I. Краткосрочни.
Мярка 1: Създаване на Механизъм за комуникация между местните власти и гражданските организации.
Регулярна комуникация с НПО, включително канали за комуникация, приоритетна информация, която да се споделя по тези канали и периодичност на комуникацията с крайни срокове за споделяне на конкретни категории информация, например предоставяне на регулярна информация на гражданските организации посредством бюлетин, както и информацията, която този бюлетин да включва.
Проактивно информиране на гражданските организации конкретно относно предстоящите обществени консултации.
Мярка 2: Провеждане на кампания за повишаване на осведомеността относно корупцията и нейното предотвратяване.
Разработване на информационна кампания за повишаване на осведомеността на гражданите за описаните мерки и структури, включваща план за действие с дейности, роли и календар.
Мярка 3: Подобрения в общинския уебсайт от гледна точка на потребителския опит - събиране на обратна връзка посредством инструменти за анализ на използваемостта/потребителски опит. Анализиране на резултатите от инструментите за използваемостта/потребителски опит. Планиране на реорганизации на уебсайта в съответствие с анализа. 
II. Средно и дългосрочна мярка
Мярка 4 : 
Въвеждане на Единен комуникационен център за сигнали от гражданите -  обследване  на информационните потоци и реорганизация на свързаните с това работни процеси и структура в администрацията. Разработване на техническо предложение за платформа, включително цели, ресурси и въздействие върху съществуващите административни процеси.
Предвид изложеното предлагам да бъде приета предложената Програма за прозрачност и антикорупционни мерки на Община Бургас 2023-2028г., като на основание чл.21, ал.1, т.12 от ЗМСМА Общински съвет – Бургас да вземе следното 

Р Е Ш Е Н И Е

	Общински съвет – Бургас приема Програма за прозрачност и антикорупционни мерки на Община Бургас 2023-2028г., представляваща неразделна част от настоящото решение.

Приложение: Програма за прозрачност и антикорупционни мерки на Община Бургас 2023-2028г.
Пакт за превенция и противодействие на корупцията на общинско ниво.
Писмо от Регионален директор за Европа на Международният републикански институт.

